හිස් වැසුම් නොමැතිව යතුරු පැදියක් නොනවත්වා ධාවනය කළ පුද්ගලයකුට නීති මගින් කටයුතු නොකර අල්ලස් ලබා ගත් බව කියන මාවතගම පොලිස් ස්ථානයේ රථවාහන අංශයේ ස්ථානාධිපති මේ මස 23 වන දින දක්වා රක්ෂිත බන්ධනාගාරගත කරන ලෙස කොළඹ ප්‍රධාන මහේස්ත්‍රාත් ගිහාන් පිලපිටිය මහතා ඊයේ (9) නියම කෙළේය.මෙසේ රක්ෂිතබන්ධනාගාරගත කරනු ලැබුවේ ඉනාමලුව, වරාහේන, අංක 49 හා 44/4/17 දරන පොලිස් නිල නිවසේ පදිංචි බද්දේ විතානගේ චමින්ද නුවන් බ‍ද්දේවිතාන නැමැති ස්ථානාධිපතිවරයාය.ඔහුට අල්ලස් ලබා ගැනීමට සහාය දැක්වු ගරාජයක සේවය කළ පුද්ගලයකු වු, අංක.30/1 කහපත්වෙල, මී ගහහේන, පදිංචි මාරසිංහ ගෙදර උදයසම්පත් නැමැත්තා ද මෙසේ 23 දක්වා රක්ෂිත බන්ධනාගාරගත කෙරිණ.රථවාහන වරදක් සම්බන්ධයෙන් පොලිස් භාරයට ගන්නා ලද යතුරු පැදිය නිදහස් කිරිමට රුපියල් 2,500ක අල්ලස් මුදලක් හා එම වරදට නීති මගින් කටයුතු නොකීරිමට හා රියදුරු බලපත්‍රය ආපසු ලබා දීමට රුපියල්7,500ක මුදලක් සැකකාර ස්ථානාධිපතිවරයා විසින් පැමිණිලිකරුගෙන් ඉල්ලා තිබේ.කගපන්විල පදිංචි ‍ගඟේගෙදර සුමේධ කැලුම් ධර්මරත්න නැමැත්තා මෙම සිද්ධියේ පැමිණිලිකරු වේ.සැකකරුවන් කුරුණැගල මහේස්ත්‍රාත් අධිකරණය වෙත ඉකුත් 4 වන දින ඉදිරිපත් කිරීමෙන් අනතුරුව ඊයේ කොළඹ ප්‍රධාන මහේස්ත්‍රාත් අධිකරණය වෙත සැකකරුවන් ඉදිරිපත් කර තිබිණ.